3-jarige van Mosambiek-tronk na SA gebringDie driejarige seuntjie met sy aankoms by die lughawe. Foto: Verskaf ŉ Afvaardiging van die departement van maatskaplike ontwikkeling het Dinsdag na Mosambiek gereis nadat ŉ Suid-Afrikaanse vrou wat daar ŉ gevangene is, versoek het dat haar seuntjie na Suid-Afrika gebring word om by familie in die Vrystaat te woon. Die ma dien 12 jaar tronkstraf uit nadat sy in 2011 in hegtenis geneem is vir dwelmhandel. Die kind is in die gevangenis gebore en was sedertdien in sy ma se sorg. Die Mosambiekse regering laat nie kinders toe om by hul ma’s in gevangenisse te bly nie. Die familie in die Vrystaat sien reeds na die ma se 15-jarige broer ook om. Die driejarige seuntjie het Woensdag by die Internasionale Lughawe OR Tambo aangekom waar lede van die departement en sy oom en tannie hom verwelkom het. Suid-Afrika word volgens die Kinderwet verplig om kinders wat in nood verkeer in die buiteland na Suid-Afrika te repatrieer. Die departement het tussen 2005 en 2015 altesaam 18 kinders na Suid-Afrika gerepatrieer.